รีทเอเชียเด่น
"มนรัฐ" มั่นใจเฟดขึ้นดอกเบี้ยไม่กระทบกองอสังหาฯ-รีท ยังมีส่วนต่างผลตอบแทน เล็งออก 2 กองลงทุนรีท-อินฟราฯ คาดปลายปีหุ้นไทยร่วง
12 ต.ค. 2559

"มนรัฐ" มั่นใจเฟดขึ้นดอกเบี้ยไม่กระทบกองอสังหาฯ-รีท ยังมีส่วนต่างผลตอบแทน เล็งออก 2 กองลงทุนรีท-อินฟราฯ คาดปลายปีหุ้นไทยร่วง
นายมนรัฐ ผดุงสิทธิ์ กรรมการผู้จัดการ บริษัทหลักทรัพย์จัดการกองทุน (บลจ.) แลนด์ แอนด์ เฮ้าส์ เปิดเผยว่า แม้ว่าธนาคารกลางสหรัฐ (เฟด) มีแนวโน้มที่จะปรับขึ้นดอกเบี้ยในช่วงเดือน ธ.ค. 2559 แต่มั่นใจว่าจะไม่ทำให้ราคาซื้อขายกองทุนรวมอสังหาริมทรัพย์และทรัสต์เพื่อการลงทุนในอสังหาริมทรัพย์ (รีท) ในไทยและเอเชียปรับลดลง เนื่องจากดอกเบี้ยจะปรับเพิ่มขึ้นเพียงเล็กน้อย และไม่ได้ปรับเพิ่มขึ้นอย่างต่อเนื่อง
"ในขณะที่ผลตอบแทนจากเงินปันผลของรีทไทยและเอเชียยังเฉลี่ยอยู่ที่ 5% แต่ดอกเบี้ยพันธบัตรอยู่ที่ 2% จึงยังมีส่วนต่างอยู่อีก 3% ซึ่งผลตอบแทนระดับนี้หาได้ยากในปัจจุบัน นอกจากนี้ รีทยังมีความผันผวนต่ำและไม่ได้เคลื่อนไหวไปตามตลาดหุ้น เช่น เมื่อวันจันทร์ที่ตลาดหุ้นไทยลดลงไป 3% แต่กลุ่มนี้ลดลงไปเพียง 0.5% เท่านั้น" นายมนรัฐ กล่าว
ทั้งนี้ บลจ.แลนด์ แอนด์ เฮ้าส์ จะเปิดขายกองทุนแอล เอช ไทย พร็อพเพอร์ตี้ แอนด์ อินฟราสตรัคเจอร์ เฟล็กซิเบิ้ล (LHPROP-INFRA) เป็นกองทุนผสมที่มีนโยบายลงทุนในกองทุนรวมอสังหาริมทรัพย์ รีท และกองทุนรวมโครงสร้างพื้นฐาน รวมถึงตราสารหนี้ในประเทศไทย เปิดขายครั้งแรกระหว่างวันที่ 17-26 ต.ค. 2559
"เดือน พ.ย.นี้จะออกอีกกองทุนลงทุนรีทและกองทุนรวมโครงสร้างพื้นฐานในเอเชีย ซึ่งนอกจากมีผลตอบแทนจากเงินปันผล 3-7% แล้ว ยังมีโอกาสได้กำไรจากราคาซื้อขาย โดยรีทเอเชียมีสภาพคล่องสูงกว่าในประเทศ" นายมนรัฐ กล่าว
พร้อมกันนี้ นายมนรัฐ กล่าวถึงตลาดหุ้นไทยในช่วงปลายปีว่า มีโอกาสที่ตลาดหุ้นไทยจะปรับตัวลดลงจากปัจจัยต่างประเทศ เนื่องจากการขายทำกำไรระยะสั้นหลังรู้ผลการเลือกตั้งประธานาธิบดีสหรัฐ และการปรับขึ้นดอกเบี้ยของเฟด ซึ่งถือเป็นจังหวะดีสำหรับการซื้อกองทุนรวมหุ้นระยะยาว (LTF)
"ลงทุนระยะสั้นต้องระวัง เพราะที่ระดับราคาต่อกำไร (พี/อี) 15-16 เท่า ถือว่าแพงแล้ว แต่ถ้าเป็นการลงทุนระยะ 1 ปี จะไม่แพงเลย เพราะพี/อี ปีหน้าจะอยู่ที่ 13.5 เท่า หากกำไรบริษัทจดทะเบียนเติบโต 15% จากปีนี้" นายมนรัฐ กล่าว